નવલકથાનું મુખ્યપાત્ર છે – કશિશ. તેની સાથે થયેલી ચીટિંગે તેનેે હચમચાવી દીધી છે. તે પોલીસમાં ફરિયાદ કરીને તેને છેતરનારા લોકોને કોર્ટમાં ઢસડી જવા માગે છે અને આ માટે તે પોતાના વકીલ મિત્ર ધ્યેયની મદદ લે છે. ધ્યેય તેની વાત સાંભળી પહેલાં તો આકુળવ્યાકુળ બની જાય છે. તેને વિશ્વાસ નથી બેસતો કે કશિશ એ હદે ગુસ્સે થયેલી છે કે તે પોતાના જ સગા-વહાલાંને કોર્ટમાં ખેંચી જવાની વાત કરી રહી છે. ધ્યેય કશિશને બહેલાવી-ફોસલાવીને ફરિયાદ ટાળવા માટે સમજાવે છે. જોકે, કશિશ તેની વાત પર અડગ રહે છે. ધ્યેય કશિશનો તો મિત્ર છે જ સાથે બંનેના પરિવારો પણ એકબીજા સાથે ગરોબો ધરાવે છે. ધ્યેય કશિશનો કેસ લડવાની ના પાડી દે છે પણ તેને આડકતરું માર્ગદર્શન આપવાનું વચન આપે છે. કશિશ ધ્યેયથી છૂટી પડીને ઘરે આવે છે ત્યાં જ તેનો પતિ કૌશલ પત્નીની રાહ જોતો બેઠો હોય છે. કશિશ કૌશલના ગયા બાદ પોલીસ સ્ટેશન જવાનું નક્કી કરે છે. પોતાના જ લોકો સામે ફરિયાદ અને કોર્ટ કેસ. જોકે, ભગવદ ગીતામાં શ્રી કૃષ્ણએ આપેલાં ઉપદેશને યાદ કરીને કશિશ પોતાનું મન દૃઢ કરે છે. હવે આગળ વાંચો…